b'\n_START_ARTICLE_\nNa rde\xc4\x8dem oblaku vinograd rase\n_START_SECTION_\nVsebina pravljice\n_START_PARAGRAPH_\nStric Matic je vsaki\xc4\x8d po jedi pil vino in venomer govoril:\xc2\xa0\xc2\xbbTo je nebe\xc5\xa1ka kaplica, dar bo\xc5\xbeji.\xc2\xab\xc2\xa0Otroci tega niso razumeli in so ga spra\xc5\xa1evali, kako to, da drugi dobijo vino iz kleti, on pa iz nebes. In stric Matic jim je vsaki\xc4\x8d znova razlo\xc5\xbeil:\xc2\xa0\xc2\xbbKo se luna pokaze na vrhu [Korade, se hlapec Jakob vsede nanjo in ta ga odnese na rde\xc4\x8di oblak, kjer je vinograd. Tam opravi vsa opravila kakor na zemlji, le da je tam ve\xc4\x8d vode in sonca, grozdje prej dozori in tudi vino je zato bolj\xc5\xa1e. Ko pade luna nad Staro Goro, Jakob sko\xc4\x8di na Zemljo ter se ves utrujen vrne domov. In \xc4\x8de kdaj vidite na nebu svetlo stvar, ki leti proti Zemlji, vedite, da je to ko\xc4\x8dija, ki prina\xc5\xa1a nebe\xc5\xa1ko vino.\xc2\xab\xc2\xa0Preden stric Matic ugotovi, ali je pravljica delovala na otroke, zasmr\xc4\x8di na klopi ob mizi.\n_START_SECTION_\nAnaliza pravljice\n_START_PARAGRAPH_\nGre za ljudsko pravljico z netipi\xc4\x8dnimi elementi. Dogajanje je ume\xc5\xa1\xc4\x8deno v konkreten prostor (Korada, Stara Gora, Sv. Jakob \xe2\x80\x93 cerkev na Koradi) in \xc4\x8das (dogaja se zdaj in ne neko\xc4\x8d, pred davnimi \xc4\x8dasi). Glavni motiv je vzet iz vsakdanjega \xc5\xbeivljenja (vino, vinograd), prav tako je dogajanje v zgodbi del vsakdana. Nastoparjo konkretne osebe, ki bi lahko bile resni\xc4\x8dne, glavni osebi imata imena (stric Matic, hlapec Jakob). Ne vsebuje tipi\xc4\x8dnih pravlji\xc4\x8dnih elementov, npr.: pravlji\xc4\x8dna \xc5\xa1tevila, ni pravlji\xc4\x8dnih bitij, nimamo zpleta in razpleta, niso izpostavljene vrednote, ni kontrasta dobro \xe2\x80\x93 zlo. Od \xc4\x8dude\xc5\xbenega imamo Jakoba, ki gre z luno na oblak ter zlato ko\xc4\x8dijo, ki se pelje po nebu, vendar sta oba elementa le deloma \xc4\x8dude\xc5\xbena, saj nobeden od njiju ni\xc2\xa0\xc2\xbbviden\xc2\xab, lahko si ju le predstavljamo._NEWLINE_Rde\xc4\x8di oblak lahko predstavlja rde\xc4\x8do primorsko prst (terra rossa), ki botruje bolj\xc5\xa1emu grozdju in posledi\xc4\x8dno bolj\xc5\xa1emu vinu; prav tako sonce, ki ga je na primorskem veliko, da grozdju primerno sladkost.'